प्रशासन ने मानी मांगें; तंबाकू खाने वाला कुक बदला, फोन और मेडिकल सुविधा मिलेगी
Khalistani Supporter Amritpal Singh Case - साथ ही सभी को आश्वासन दिया है कि सभी बंदियों को घर बात करने के लिए फोन सुविधा उपलब्ध करवाई जाएगी।
असम की डिब्रूगढ़ जेल में बंद वारिस पंजाब दे प्रमुख अमृतपाल और उसके साथियों ने अपनी भूख हड़ताल खत्म कर दी है। डिब्रूगढ़ जेल प्रशासन ने इनकी मांगों को मान लिया है। जेल प्रशासन ने तंबाकू का सेवन करने वाला कुक बदल दिया है। साथ ही सभी को आश्वासन दिया है कि सभी बंदियों को घर बात करने के लिए फोन सुविधा उपलब्ध करवाई जाएगी।
जेल प्रशासन का कहना है कि वैसे तो जेल में बंद सभी कैदियों को मेडिकल सुविधा उपलब्ध करवाई जाती है, लेकिन जैसी मेडिकल सुविधा पंजाब से NSA के तहत बंदी अमृतपाल समेत उसके साथी चाहते हैं वह उन्हें दी जाएगी। इस आश्वासन के बाद सभी ने अपनी भूख हड़ताल 24 घंटे बाद समाप्त कर दी है।
अमृतपाल ने कहा था परिजन मिलने के लिए 25 हजार नहीं खर्च सकते
अमृतपाल ने कहा कि उसके परिजन हर 15 दिन के बाद उससे मिलने के लिए असम की डिब्रूगढ़ जेल नहीं आ सकते, क्योंकि वह आर्थिक तौर पर इतने ज्यादा अमीर नहीं हैं। पंजाब से डिब्रूगढ़ आने के लिए एक चक्कर का खर्च ही करीब 20 से 25 हजार रुपए आता है।
इतने पैसे खर्च करने में उसके व साथियों के परिजन सक्षम नहीं है। इसलिए बंदियों के अधिकार के तहत सभी को घर पर बात करने के लिए फोन सुविधा दी जाए।
साथ ही अमृतपाल ने जेल कुक को लेकर भी सवाल उठाए थे। अमृतपाल ने कहा कि वह अमृतधारी सिख हैं। उनके धर्म में तंबाकू का सेवन करना वर्जित है, लेकिन उनका जो जेल में कुक है वह तंबाकू का सेवन करके भोजन तैयार करते हैं। यह उनकी मर्यादा के खिलाफ है और ऐसे व्यक्ति के हाथ से बना खाना वह नहीं खा सकते। इसके अलावा अच्छी मेडिकल सुविधा की भी जेल प्रशासन से मांग की थी।